《解所佩日本小剑遗殷近夫作公莫舞》
明代·孙一元

晴空一夜走白螭，河鼓下照寒江湄。葛卢之山元气裂，神物将化天有为。

镡头惊见赤花古，辘轳纯钩皆莫数。千年碧血燐火明，万里阴风髑髅语。

帝王气象佳葱葱，玉虹提携行相从。座上酒酣公莫舞，要是当时隆准公。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。